Vee- ja kanalisatsioonitrasside ning tee-ehitusele spetsialiseerunud Timberston Ehituse juht Mart Tilk sõnab, et avalik huvi börsil olevate ettevõtete vastu aitaks ära hoida mentaliteeti, et sööme enne Väikse Peetri leivakoti tühjaks ja siis igaüks enda oma.
Tilk leiab, et Eestis kiputakse suuri olulisi projekte ellu viima liigselt kiirustades. Mahukad projektid võiks tema sõnul mõttetu kiirustamise asemel jagada kahe aasta asemel viie peale, mis omakorda tooks kaasa paremad tulemused, jätkusuutlikuma kvaliteedi ja annaks inimestele pikemaks ajaks tööd.
Üle 10 aasta tegutsenud ehitusettevõtte juht möönab, et Eesti ehitusturul on kummaline olukord: kõige olulisemaks kriteeriumiks on hind, aga samas räägitakse valjul häälel kvaliteedist. „Kuigi olulisemad võiksid ehitusettevõtte valikul olla referentsid, pikaajalised kogemused ja senise töö kvaliteet, oleme täna seisus, kus turuhinnaga ja erilise kasumita pakkumisest soovitakse veel hinda alla kaubelda. Aga sellisel juhul ei saa ettevõte enam oma töötajatele ametlikult palka maksta, tuleb anda järele materjalides ning töös ning mis siis veel juhtub, kui projektis peaks olema mõni viga? Selleks puhul pole üldse „mänguruumi“ jäetud!“
Kuna objektide puhul kontrollitakse enamasti peatöövõtja dokumente, siis juhtubki, et osad allhankijad on projektipõhised ja ümbrikupalka maksvad ettevõtted, mis on aastaga silmapiirilt kadunud. Ehk vaatamata sellele, et iga töö garantii peaks olema kaks aastat, on selliste lühiajaliste firmade palkamise puhul oht, et veel enne kahte aastat on ettevõte juba registrist kadunud.
„Aga miks valida kõige odavamat hinda pakkuv ettevõte, kui on teada, et ei soovita kehva tulemust ega kahtlast ettevõtet tööd tegema?“ ei mõista Tilk, pakkudes välja lahenduse: „Kui tegemist on hankega, võiks valiku aluseks olla keskmisele hinnale kõige lähem hind, mis jätaks ehitajale projektimuudatuste või vigade puhul veidigi reservi töö korralikult lõpuni valmis teha. Lisaks oleks normaalne teha tööd nii, et endale ja kliendile jääks koostööst ning tulemusest hea tunne sisse.“
Positiivse noodina toob ta aga välja lootuse, et ehitusturul on põhi saavutatud ning asjad saavad edasi minna ainult paremuse poole. „Loodame, et tulemas on põnevaid uusi projekte, mis annavad Eesti ettevõtetele tööd ning korrigeerivad hinnad mõistlikuks.“
Majanduselu elavdaks suured ettevõtted ja aktiivsem börs
Miks meie riigi majanduselu ei arene piisavalt kiiresti ja efektiivselt, on Timberston Ehituse juhi hinnangul seotud suurte ettevõttete puudumisega. „Meil pole maailmamajanduse mõttes selliseid „elevante“, kes suudaksid teostada korraliku eksporti võrreldes teiste arenenud riikidega. Üks-kaks suurt sellist firmat pakuks head võimalust kõigile teistele väiksematele ettevõtmistele, kes siis saaksid teostada alltöövõttu ja seeläbi oma arengut. Lihtsalt Eestis pole füüsiliselt endal siseriiklikult nii palju tarbijaid, et me saaksime kõik olla ettevõtjad.“
Täna riigi tasandil räägitud riigifirmade börsile viimine oleks kindlasti üks positiivne samm majanduse elavdamise suunas. „Tunnen oma firma tasandil erinevust, kuidas suuremad firmad suruvad alltöövõitjaid erinevate nõuete ja ettekirjutiste täitmisel ning karistavad neid trahvide või ähvardustega võtta võimalus osaleda järgmistel hangetel. Eesmärgiks on teenida riigile võimalikult suurt kasumit, kuid selle asemel võiksid nad korraldada alltöövõtjatele koolitusi ja aidata neil paremaid töötulemusi saavutada,“ avaldab Mart Tilk arvamust. „Teiselt poolt näiteks mõni börsil olev suurfirma premeerib oma parimaid koostööpartnereid autode kasutusega. Ehk avalik huvi börsil olevate ettevõtete vastu aitaks ära hoida mentaliteeti, et sööme enne Väikse Peetri leivakoti tühjaks ja siis igaüks enda oma.“
Eesti ettevõtted sõltuvad liiga palju poliitikast
Sageli ei kujuta hinnapakkumust küsivad kliendid ette, millest ühe konkreetse töö hind koosneb. „Ma ei saa kahjuks telefoni teel öelda, kui palju maksab septiku paigaldamine, kui ma ei tea, kuhu, milline septik, millisesse pinnasesse ning millist eeltööd nõudva projektiga on tegu,“ selgitab Mart Tilk.
Kuna turul on konkurents väga tihe ning hinnad väga all, on Timberston Ehitus pööranud pilgu ka lähiriikide poole. Nad on löönud kaasa nii mõneski projektis Rootsis, kuigi see ei ole eesmärk omaette. Aga vähemalt on nii saadud üle elada keerukamad ajad.
Timberston Ehitus on oma töökorralduselt veidi teistlaadi kui enamik teisi Eesti ehitusettevõtteid. „Meie jaoks on oluline tööohutus ning puhanud töötajad. Soovime, et inimesed saaksid alati minna normaalselt ajal koju, end välja puhata ning järgmisel päeval uue hooga alustada. Seetõttu ei tööta me ka nädalavahetuseti. Kust töökvaliteet tulema peaks, kui töötajad on üleväsinud ning lisaks kõigele muule panevad ka enda tervise ohtu?“ räägib Tilk. „Inimesed on ettevõtte väärtus. Rauda ja tehnikat saab osta igalt poolt, aga leida häid inimesi, keda saad usaldada ja kes töötaksid nii, et klient rahule jääks, selliseid on keeruline leida. Ja kui nad on leitud, tuleb neid hoida, sest just nemad teenivad ettevõttele raha.“
Paraku sõltuvad Eesti ettevõtted tema sõnul veidi liiga palju poliitikast: „Näiteks meie oleme piisavalt suur firma, et täita kõiki riiklikke nõudmisi, kuid piisavalt väike, et meil oleks ressurssi palgata arvukate paberite ja nõutud dokumentide täitmiseks eraldi inimest. Seega peab keegi oma töö kõrvalt riigi poolt nõutud lisatöö ära tegema, et mitte sattuda halba nimekirja või saada trahvi. Ületöö on seega kellelegi juba praegu „graafikusse“ sisse kirjutatud!“
Vee- ja kanalisatsioonitrasside ehituse, maaparanduse ning metsamaade korrastamisega tegelev Timberston Ehitus teeb juba aastaid alltöövõttu sellistele ettevõtetele nagu Nordecon AS, Terrat AS, Merko Ehitus AS ning lisaks maaparandustöid Põllumajandusametile ja Riigimetsa Majandamise Keskusele. Teenust pakutakse ka eraklientidele alates kanalisatsiooni- ja torutöödest kuni tiikide kaevamiseni ning arendajatele, kellele rajatakse lisaks vee- ja kanalisatsioonitrassidele ka teid ning tänavaid.
Timberston Ehitus on Märjamaa ettevõtete grupi Timberston tütarfirma. Samasse gruppi kuuluvad ka muuhulgas turbakaevandus, autoremonditöökoda ja killustikukaevandus.
www.timberstonehitus.ee